ମହାପ୍ରଭୁଙ୍କ ରଥଯାତ୍ରା ସୁରୁଖୁରୁରେ ଶେଷ ହୋଇଛି । ଗୁଣ୍ଡିଚା ଯାତ୍ରା ପରେ ବୁଧବାର ବାହୁଡ଼ା ଯାତ୍ରା ସରିଛି ଓ ୩ ଠାକୁରଙ୍କ ରଥ ସିଂହଦ୍ବାର ସମ୍ମୁଖରେ ପହଞ୍ଚିଛି । କୋବିଦ ସମୟରେ ସୁରୁଖୁରୁରେ ରଥଯାତ୍ରା ଶେଷ ହୋଇଥିବା ଯୋଗୁଁ ମୁଖ୍ୟମନ୍ତ୍ରୀ ବେଶ୍ ଖୁସି । ଏହି ପରିପ୍ରେକ୍ଷୀରେ ଦଳର ସାଙ୍ଗଠନିକ କ୍ଷେତ୍ରରେ ପରିବର୍ତନ ଆଣି ୧୭ ଜଣ ଉପସଭାପତି ଓ ମୁଖ୍ୟାଳୟ ସମ୍ପାଦକଙ୍କୁ ନବୀନ ନିଯୁକ୍ତି ଦେଇଛନ୍ତି । ଏହା ସହ ଭିଡ଼ିଓ କନ୍ଫରେନ୍ସ ଜରିଆରେ ଦଳର ବିଧାୟକମାନଙ୍କୁ ପଠାଇଛନ୍ତି ପାଠ । ଲୋକଙ୍କ ନିକଟତର ହେବା ଓ କରୋନାକାଳରେ ୮ଟି ପ୍ରମୁଖ ପ୍ରସଙ୍ଗ ଉପରେ ଧ୍ୟାନ ଦେବା ନିମନ୍ତେ ନବୀନ ପରାମର୍ଶ ଦେଇଛନ୍ତି ।
ସେ କହିଛନ୍ତି ଯେ କରୋନା ଯୋଗୁଁ ମାନବ ଜାତି ଏକ ଅଦୃଶ୍ୟ ଶତ୍ରୁ ସହ ଲଢ଼ୁଛି, ଅଭୂତପୂର୍ବ ସଙ୍କଟ ମଧ୍ୟରେ ସମଗ୍ର ମଣିଷ ଜାତି ଗତି କରୁଛି । ମହାପ୍ରଭୁଙ୍କ ଆଶୀର୍ବାଦ, ସାଧାରଣ ଲୋକଙ୍କ ସହଯୋଗ, ସରକାରୀ କର୍ମଚାରୀ ଓ ଲୋକପ୍ରତିନିଧିମାନଙ୍କ ଉଦ୍ୟମ ଯୋଗୁଁ ଓଡ଼ିଶା ତୁଳନାତ୍ମକ ଭାବରେ ଅନ୍ୟ ରାଜ୍ୟଠାରୁ ଭଲ ସ୍ଥିତିରେ ରହିଛି । ଅନ୍ୟ ରାଜ୍ୟ ଅପେକ୍ଷା ଓଡ଼ିଶାରେ ସୁସ୍ଥ ଅନୁପାତ ଅଧିକ ଓ ମୃତ୍ୟୁ ହାର ଯଥେଷ୍ଟ କମ୍ । ମାତ୍ର ଏତିକିରେ ସନ୍ତୁଷ୍ଟ ହୋଇ ବସିଗଲେ ଚଳିବ ନାହିଁ । ଆପଣମାନେ (ବିଧାୟକମାନେ) ୮ଟି ଗୁରୁତ୍ବପୂର୍ଣ୍ଣ ପ୍ରସଙ୍ଗରେ ଧ୍ୟାନ ଦେଇ ଲୋକଙ୍କ ସହ ରହିବା ଆବଶ୍ୟକ ବୋଲି ମୁଖ୍ୟମନ୍ତ୍ରୀ କହିଛନ୍ତି ।
ଦଳର ବିଧାୟକମାନଙ୍କୁ ମୁଖ୍ୟମନ୍ତ୍ରୀ କହିଛନ୍ତି ଯେ ବର୍ତମାନ ସୁଦ୍ଧା ଲକ୍ଡ଼ାଉନ ପରଠାରୁ ପ୍ରାୟ ୭ ଲକ୍ଷ ଲୋକ ଓଡ଼ିଶା ଫେରିଲେରି । ପ୍ରବାସରୁ ଫେରିଥିବା ଲୋକଙ୍କ ଟ୍ରେନ ଭଡ଼ା ବ୍ୟତୀତ ସଙ୍ଗରୋଧ ଶେଷ କରିଥିବା ଲୋକଙ୍କୁ ମୁଖ୍ୟମନ୍ତ୍ରୀ ରିଲିଫ ପାଣ୍ଠିରୁ ୨ ହଜାର ଟଙ୍କା ପ୍ରୋତ୍ସାହନ ରାଶି ପ୍ରଦାନ କରାଯାଇଛି । ଓଡ଼ିଶାରେ କୋବିଦ ଡ଼ାକ୍ତରଖାନାରେ ରୋଗୀମାନଙ୍କ ପରୀକ୍ଷାନିରୀକ୍ଷା, ଡ଼ାକ୍ତରଖାନାରେ ରହିବା, ଚିକିତ୍ସା ଓ ଔଷଧ ସବୁ ଖର୍ଚ ସରକାର ବହନ କରୁଛନ୍ତି । ମାଗଣାରେ ସେମାନଙ୍କର ଚିକିତ୍ସା କରାଯାଉଛି । ଖାଦ୍ୟ ନିରାପତ୍ତା ଯୋଜନାରେ ଲୋକମାନଙ୍କୁ ଆଗୁଆ ରେସନ ଦିଆଯାଇଛି । ମିଶନ ଶକ୍ତି ଜରିଆରେ ଗରିବ ଓ ଅସୁବିଧାରେ ଥିବା ଲୋକଙ୍କୁ ପ୍ରାୟ ଅଢ଼େଇ କୋଟି ଖାଦ୍ୟ ଥାଳି ପ୍ରଦାନ କରାଯାଇଛି ବୋଲି ନବୀନ ଉଲ୍ଲେଖ କରି ବିଧାୟକମାନେ କୋବିଦ କାଳରେ ନିଜର ଦାୟିତ୍ବ ଓ ପ୍ରତିବଦ୍ଧତା ବଜାୟ ରଖିବାକୁ ପରାମର୍ଶ ଦେଇଛନ୍ତି ।
